Još jedan u nizu samoprozvanih liberalnih saveza sklopljen je pod nazivom Amsterdamska koalicija. Kao i svaki put do sada, vrlo brzo će svakom prosječnom poznavatelju onog pravog, klasičnog liberalizma postati jasno da ovi saveznici s liberalnim vrijednostima nemaju puno dodirnih točaka.

Ponovno u mainstream pokušavaju ugurati lagano okrznutu povijesnu prevaru koja se skriva iza pojma „liberal“, a posebno je začahurena u postsocijalističkim zemljama koje su desetljećima živjele u crvenom komunističkom balonu. Prozirnim celofanom dobro naučenih floskula koje na prvu zvuče kao liberalizam, omotali su vrijednosti koje su s liberalnima u potpunoj suprotnosti. Pravi liberalizam ne prisiljava ljude na ništa što oni ne žele, promovira ljudske i tržišne slobode, vjeruje u sposobnost i moć individualista da žive slobodno i u miru od svojeg rada, bez državne represije i otimačine zarađene plaće. Liberali se prvenstveno zalažu za slobodnu tržišnu ekonomiju te iznad svega stavljaju privatno vlasništvo i sposobnost pojedinca da sam odabere što će činiti sa svojim novcem.

A saveznici Amsterdamske koalicije zapravo su grupica socijalističkih elita, s pregršt vojske uhljeba iza sebe koje su kroz nekoliko političkih opcija koje su u životu prošli doživotno smjestili u državne tvrtke, gradske uprave i udruge koje bez cilja i svrhe samo sišu proračunski novac.

Najbolji primjer je predvodnik ovog kvazi-liberalnog trojnog pakta stranka GLAS, s Ankom Mrak – Taritaš na čelu. Stranka koja se razišla s predvodnicima političkog klijentelizma HNS-om samo zato što nisu željeli koaliciju s HDZ-om u kojem postoje ljudi koji otvoreno govore da je Josip Broz Tito bio zločinac i diktator, ne može imati veze s liberalizmom. Perjanica zaljubljenika u socijalističku diktaturu Beus Richembergh već je pokazao da se nikada neće moći odreći poriva da drugima prisilno nameće vlastite stavove, dok je svevremenska Vesna Pusić jasno dala do znanja da bi neistomišljenike zatvarala. Ne treba zanemariti da joj je rođeni brat Zoran Pusić predvodnik crvenih buržuja koji godinama gnoje socijalističkim floskulam i odaju počast režimu pod kojim su, samo u Hrvatskoj, stradale stotine tisuća ljudi. Naravno, sve na teret poreznih obveznika uz onda opet potporu političkih "liberalnih" moćnika poput Vesne Pusić. Uostalom, stranka iz koje su GLAS-ovci izbjegli u nekoliko je navrata bila u vrhu vlasti i jedino što su Hrvatskoj i lokalnim sredinama donosili bili su novi nameti, otimačina i uhljebljivanje svojih nesposobnih kadrova.

Vrlo dobro im se u tu priču uklapa partnerski IDS, s EU parlamentarcem Ivanom Jakovčićem na čelu. Čovjek koji također javno slavi diktatora i režim koji je dijametralna suprotnost sa svime što liberalizam jest i čija stranka 20 godina žari i pali Istrom dovoljno govori sam za sebe. Ne treba zaboraviti da apsolutno sve stranke koje nemaju veze s IDS-om godinama prozivaju njegovu elitu za kriminal i korupciju, a vjerojatno će sljedeće najveće afere biti kad i taj mafijaški obruč pukne te se stvori dovoljno pokajnika poput Damira Kajina koji će propjevati pred DORH-om.

I na koncu, opcija puno mlađih ljudi s predvodnicima iz obitelji Puljak, uspjela je zamazati oči čak i ljudima koji su u potpunosti prihvatili liberalne vrijednosti te s njima svakodnevno žive i djeluju. Meni nisu uspjeli prodati muda pod bubrege jer sam vidio s kakvim se ljudima Marijana Puljak okružuje te da bi za vlast prihvatila savezništvo i s najradikalnijim socijalističkim i komunističkim političkim opcija poput Radničke fronte, Nove ljevice i sličnih štetočina rođenih i zaspalih u prošlom stoljeću. To je zapravo obiteljska stranka koja svoj socijalistički i diktatorski mentalitet pokazuje kroz zanimaciju i aktivnost za školstvo u kojeg bi željeli usaditi vlastite ideje i zatrti sve one s kojima se ne slažu.

Na koncu će ta amsterdamska cirkus koalicija završiti u naručju velikog brata SDP-a jer će bez njega teško proći izborni prag. I uz Bernardićev SDP će zajedno čuvati liberalizam kakav su naučili i kakvog zagovaraju. A on se naziva socijalizam, koji ne funkcionira bez diktature i nametanja vlastitih ideja uz otimačinu privatne imovine. Zato je danas u svijetu svugdje propao i nikada nije uspio, no kao što socijalisti uvijek kažu nakon propasti i velikih ekonomskih i ljudskih stradavanja: To nije bio pravi socijalizam, ajmo' probati ponovno!